Stančík, Andrej, poslanec NR SR (2021-11-12):
Ďakujem za slovo. Vážené kolegyne, vážení kolegovia, vážená obyčajná ministerka, to, čo tu opozícia za posledný rok a pol predvádza, je sabotáž. To je sabotáž životov, sabotáž zdravia a sabotáž ekonomiky. Zatiaľ čo všade vo svete a hlavne v Európe sa opozícia s koalíciou spája, pretože pandémia, to nie je politická téma. Pandémia je téma ochrany životov a zdravia. Pretože zomierajú ľudia, pretože ľudia ostávajú chorí z dlhodobými následkami a trpíme všetci. To, čo ale predvádza naša opozícia, je naozaj unikát. Vy buď vašim voličom vedome klamete, alebo sami neviete, o čom hovoríte. My sme tu mali tento týždeň výzvu 1 300 lekárov, 1 300 lekárov, ktorí sú už unavení, pretože rok pracujú do úmora (úmoru, pozn. red.), aby chránili ľudí. A mnoho z tých ľudí sa sami ani chrániť nechce. A či už sú to títo lekári, či už sú to už odborníci, vedci alebo iné krajiny, tak tá správa je jasná: očkovanie je najlepší nástroj na boj proti pandémii. A to nehovorí iba táto vláda. Ja mám často pocit, že Slovensko je nejaký osamelý ostrov a iba u nás sa očkuje, aj iba u nás fungujú opatrenia. Toto hovorí Putin, toto hovorí Orbán, toto hovorí Čína, toto hovorí Amerika. Očkuje každá jedna krajina. Dokonca aj KĽDR. To by aj pán Blaha mohol oceniť. Ja mám často pocit, že túto hlavne kolegovia hilteroši, to je terminus technicus pána Harabina, sú odborníci na všetko. Či to je jadrová fyzika, či to sú ľudské práva, či je to vakcína, či, či je to, či sú to potraty, či je to ekonomika. A vy tu v jednom kuse klamete ľudí, torpédujete očkovanie, torpédujete opatrenia, torpédujete testy. Počas druhej vlny, keď sme mali rastúce čísla, tak vy ste burcovali ľudí, aby išli na námestia: Rúška dolu, rúška dolu! Vy ste tvrdili ešte v prvej vlne, že kvôli rúškam sa otrávite vlastným CO2, a dnes tu všetci sedíte niektorí s rúškami. A neviem, ako to funguje s okysličením mozgu. A nemám pocit, že by ste boli horší ako predtým. V jednom kuse si vybíjate nechutné, cynické politické body na pandémii a dezinformáciách, na konšpiráciách, na klamstvách. A najsmutnejšie je, že mnoho z vás sa oháňa kresťanstvom a Bohom. Ja nie som kresťan, aj keď pochádzam z kresťanskej rodiny, no som presvedčený, že úlohou kresťana v politike by nemalo byť vháňať ľudí na cintoríny. Pretože to robíte. Vidíme, že všade vo svete je priama úmera s tým, aká je výška zaočkovanosti, aká je miera umierania. Vidíme, že Rumunsko, ktoré má veľmi nízku mieru zaočkovanosti, má oveľa vyššie úmrtia na obyvateľa ako Británia, ktorá má tú mieru oveľa vyššiu. My vidíme, že, áno, očkovanie nezabráni pred infekciou, nezabráni pred šírením, no drasticky znižuje šancu hospitalizácie. A vy to buď nechápete, alebo to odmietate pochopiť. Vy nechápete, že celá (celý, pozn. red.) tento COVID je o tom, aby sa sme zachránili nemocnice pred kolapsom. Ako náhle nebudú nemocnice môcť prijímať nových ľudí na kyslík, na ventilácie alebo na bežnú biomedicínu, tak budú ľudia umierať o to viac. A vy nedávate žiadne riešenia. Vy tu v jednom kuse všetko kritizujete. Očkovanie, testovanie, opatrenia. Všetko. A nemáte ani jedno normálne riešenie. Ja si pamätám, ako počas druhej vlny bolo heslom dňa Ivermectin. Vy ste nás, vy ste nás kritizovali za to, že nedávame Ivermectin ľuďom ako lentilky. A dnes už vieme, že relevantné vedecké štúdiá (štúdie, pozn. red.) jasne ukazujú, že Ivermectin nemá žiadne, ale žiadne výsledky v boji s, proti COVID-om. Dokonca samotný výrobca Ivermectinu Merck hovorí o tom, že to sa nemá používať na COVID. A len predpokladám, že svrab bol úspešne liečený na Slovensku a miera určite klesala. Teraz hovoríte to isté o vakcínach napriek tomu, že všetky relevantné vedecké štúdiá (štúdie, pozn. red.) hovoria o tom, že iný, lepší nástroj v boji proti pandémii nemáme. Ja by som bol naozaj, naozaj veľmi rád, keby ste nám povedali, čo máme robiť. Naozaj, dajte mi nejaký fundovaný, odborný názor, nie pojmy a dojmy, že ako máme s tým COVID-om bojovať. Vy ste tu hovorili o premorení. A premorenie v delte znamená desiatky tisíc mŕtvych. Pretože nemocnice skolabujú a ľudia budú zomierať nielen na COVID, ale kvôli iným ochorenia. Ale znova, to vy voličom nepoviete, pretože vy musíte byť za pekných, chrumkavých. Musíte hovoriť ľuďom to, čo sa im páči, a nie to, čo je pravda. A to je rozdiel medzi štátnikom a politikom. Pretože vy si iba naháňate po... poli... politické bodíky na tom, že ľuďom klamete a hovoríte im to, čo chcú počuť. Človek má často pocit, že – ako som povedal – je Slovensko jedinou krajinou, ktorá má akékoľvek opatrenia. A práve dnes som si čítal, že v Rakúsku uvažujú o lockdowne pre nezaočkovaných. V Česku chcú celoplošne testovať školy. V Nemecku, kde pandemická PN nepreplatená pre nezaočkovaných. V Maďarsku majú povinné očkovanie zdravotníkov. Celý svet ukazuje, že nie je iná cesta, ako bojovať proti tejto pandémii, ako je vakcína. To ale vy odmietate hovoriť. A je trošku smutné, pretože u vás sa to dá pochopiť, to je vaša cieľovka, že trojnásobný premiér spochybňuje očkovanie. Hovorí o tom, ako o biznise farmafiriem, a pritom tá vakcína je smiešne lacná oproti tomu, čo stojí ventilácia, oproti tomu, čo stojí hospitalizácia, a oproti tomu, čo stoja experimentálne lieky, ktoré stoja rádovo tisícky eur na pacienta. Čo je oproti tomu 20 eur? Za 100 mil. eur by sme mali zaočkovanú celú populáciu a COVID by sme už dnes riešiť nemuseli. Tak ako to už neriešia krajiny, ktoré majú vysokú mieru zaočkovanosti. (Reakcia z pléna.) Pán Kotleba, vy sa tým Bohom neoháňajte, pretože ak existuje, tak vy pôjdete do pekla. (Reakcia z pléna.) Nie som, ale to, čo robíte vy, to nie je v súlade so žiadnou morálkou. Ani budhistickou, ani islamistickou. V pohode. Ak by sme mali zodpovednú opozíciu, tak by dnes kritizoval vládu za nedostatočné opatrenia. Ja som presvedčený, že tie opatrenia, ktoré chceme dnes prijať, sú potrebné. No myslím si, že máme mať oveľa tvrdšie a mali by sme sa inšpirovať krajinami, ktoré sú vôkol nás, pretože už dnes lekári, vedci a odborníci bijú na poplach a varujú pred kolapsom. A pokiaľ si toto niekto odmieta priznať, tak buď klame, alebo zavádza. Viete, často hovoríte o tom, že naša vláda je fašistická, že my sa nejako vyžívame v opatreniach, ako keby je toto nejaký plezír. My sme ale krajinu dostali v tom najhoršom možnom čase. Jediné rezervy, ktoré sme mali, boli tie Kičurove. A do rozpočtu sme dostali akurát tak sekeru. Nemali sme plán, nemali sme zásoby a museli sme improvizovať. Jediné, čo spravila bývalá vláda, to je v poriadku, je, že zavrela krajinu, ale ako povedal Peter Pellegrini a Denisa Saková, bude to drahé, ale nevadí, Oni na to budú hľadať peniaze. Toto od začiatku definovalo prístup opozície k vláde a k pandémii. A verte, my by sme radi riešili iné témy, ako je opatrenia, ako sú opatrenia, ako sú testy, ako je očkovanie, ako sú miliardy eur na podporu ekonomiky. No, bohužiaľ, takáto je situácia a toto robí celý svet. A my by sme možno radi ľuďom povedali, že nepotrebujete tie rúška ani tie respirátory, ktoré vy si odmietate dať ako škôlkari, alebo že nepotrebujeme zatvárať. Ale to by bolo nesprávne, aj keby to možno znelo príjemne. Nie je nič ťažšie, ako ľuďom obmedzovať slobodu. Ja som mladý človek a viem, čo je to stráviť mesiace doma. Nechodil som ani do zavretých fitiek, ani do reštaurácií, ani do barov. Viem, čo je to obetovať sociálny život. Uvedomujem si jednu vec, a to, že ako politici by sme mali ísť príkladom a mali by sme prijímať riešenia, ktoré nie sú populárne, ale zodpovedné. Pretože o tom to celé je. Dámy a páni, ako som povedal, tieto opatrenia sú potrebné, no mohli byť oveľa prísnejšie. Chápem ale, že taká je politická realita. Verím, že na konci dňa budú dnes prijaté. A chcel by som len opozícii znovu odkázať jedno. Viete, vám to teraz vychádza dobre, podľa prieskumu idete hore, je vláda, ktorá je spájaná iba s COVID-om, nebude nikdy populárna ako vláda, ktorá vládne v čase hojnosti a ekonomického rastu. V poriadku. A možno aj tie ďalšie voľby vyhráte a dohodnete sa buď s Pellegrinim, alebo Ficom, veď vám je to prakticky jedno. A na konci dňa, keď sa raz budete pozerať do zrkadla, tak si sami povedzte, čo ste robili v tej, v čase krízy. Či ste ľuďom hovorili to, čo je správne, alebo ste hovorili ľuďom to, čo je populárne. A sami sa spýtajte seba, možno si to nikdy nepriznáte, že koľko ľudí zomrelo kvôli tomu, že ste ich vháňali do nemocníc, kvôli tomu, že ste torpédovali opatrenia, očkovanie a klamali ste im do očí. Ďakujem veľmi pekne. (Potlesk.)